
Változó betonösszetétel (péptelítettség) látszóbeton felületekre gyakorolt hatásának vizsgálata próbatesteken

Dolgozatom témája a látszóbeton felületek minőségének vizsgálata változó betonösszetétel hatására. Kutatásom során arra a kérdésre kerestem a választ, miként befolyásolja a péptelítettség mértéke a látszóbeton felületek minőségét. A péptelítettség alatt a friss betonban lévő adalékanyag szemcsék közötti tér cementpéppel való kitöltöttségének mértékét értjük.
A szakirodalom szerint látszóbetonok esetén 50-70 l/m3-rel túltelített keveréket ajánlott alkalmazni. Kutatási munkám keretében kísérleteket végeztem a Holcim Magyarország Kft. győri telephelyén, melynek során négy próbatestet készítettem változó péptelítettségű keverékkel, állandó minőségű zsaluhéjjal és leválasztó szerrel. A kísérletekhez egyedi geometriájú zsaluzat készült, amelyen vizsgálhatók a látszóbeton technológia kényes pontjai úgy, mint a ferde felületek, a bedolgozási irányra merőleges akadály környéke és a hegyesszögű sarkok. Minden próbatest esetén kétféle zsaluhéjat alkalmaztam annak érdekében, hogy a betonösszetétel változásának felületre gyakorolt hatása nedvszívó (háromrétegű fa) és nem nedvszívó (acél) zsaluhéjon egyaránt vizsgálható legyen. Egy közel telített állapotról kiindulva a péptelítettséget próbatestenként növelve, 22 l/m3-től 121 l/m3-ig vizsgáltam a felületek minőségének változását. A felületeket a nemrégiben megjelent MSZ 24803-6-3:2010 és a Német Betonszövetség által kidolgozott Merkblatt Sichtbeton vizsgálati szempontjai és tűrési értékei alapján vizsgáltam. A legfőbb vizsgálati szempontok a pórustartalom, a színtónus egyenlőség és a fészkesség volt, de figyelembe vettem egyéb felületi eltéréseket is, illetve az egyes keverékek 7 és 28 napos nyomószilárdságát is vizsgáltam.
Kutatásom eredményeképp elmondható, hogy a vizsgált szempontok alapján a legkevesebb felületi eltérést eredményező péptelítettség értéke a szakirodalom által ajánlott érték felett, 88 és 121 l/m3 között helyezkedik el.

